Man jaag glo meer as 240 km/h met kinders in karDie Maserati waarmee die man glo gejaag het. Foto: EMPD ŉ 38-jarige man sal na verwagting Maandag in die landdroshof verskyn nadat hy glo 245 km/h met ŉ Maserati op die R21-snelweg tussen Pretoria en Johannesburg gejaag het. Hoofsupt. Wilfred Kgasago, woordvoerder van die Ekurhuleni-metropolisie (EMPD), het aan Maroela Media gesê die EMPD se hoëspoedeenheid was Saterdag besig met patrollie op die R21-suid toe die man omstreeks 07:30 naby die R562-brug by Olifantsfontein van die pad af getrek is. “Die man het 245 km/h in ŉ 120 km/h-sone gejaag. Hy het twee passasiers, onderskeidelik vier en 17 jaar oud, in die sportmotor gehad en beweer hy moes jaag om by die Internasionale Lughawe OR Tambo uit te kom,” het Kgasago gesê. Die man is in hegtenis geneem en na die Olifantsfontein-polisiestasie geneem waar hy aangekla is van roekelose of nalatige bestuur. Hy is op borgtog van R1 000 vrygelaat en moet Maandag in die Tembisa-landdroshof verskyn.